REGULAMENTUL (CE) NR. 245/2008 AL COMISIEI
din 17 martie 2008
de derogare de la Regulamentul (CE) nr. 1249/96 de stabilire a normelor de aplicare a Regulamentului (CEE) nr. 1766/92 al Consiliului în ceea ce privește drepturile de import în sectorul cerealelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (1), în special articolul 10 alineatul (4),
întrucât:
(1)
Articolul 5 alineatul (1) primul paragraf litera (b) din Regulamentul (CE) nr. 1249/96 al Comisiei din 28 iunie 1996 de stabilire a normelor de aplicare a Regulamentului (CEE) nr. 1766/92 al Consiliului în ceea ce privește drepturile de import în sectorul cerealelor (2) stabilește, în cazul importurilor de grâu comun de calitate superioară, principiul unei garanții specifice suplimentare pe lângă cele impuse de Regulamentul (CE) nr. 1342/2003 al Comisiei din 28 iulie 2003 de stabilire a normelor speciale de aplicare a regimului licențelor de import și de export în sectorul cerealelor și al orezului (3). Această garanție suplimentară de 95 EUR pe tonă se justifică prin diferențele între taxele vamale la import în vigoare pentru diferite categorii de grâu comun, în funcție de categoria de calitate a grâului, superioară sau inferioară și medie.
(2)
Regulamentul (CE) nr. 1/2008 al Consiliului (4) a suspendat temporar taxele vamale la importul anumitor cereale pentru anul de comercializare 2007/2008, care se încheie la 30 iunie 2008, permițând restabilirea lor înainte de această dată, dacă situația pieței o justifică.
(3)
Suspendarea temporară a taxelor vamale, aplicabilă importurilor efectuate pe baza licențelor de import emise de la 4 ianuarie 2008, în temeiul articolului 2 din Regulamentul (CE) nr. 1/2008, a dus la eliminarea temporară a împrejurărilor deosebite care justifică stabilirea unui sistem de garanții specifice suplimentare pe lângă cele inerente licenței de import. Ținând seama de noile condiții aplicabile importurilor de grâu comun de la intrarea în vigoare a Regulamentului (CE) nr. 1/2008, garanția suplimentară de 95 EUR pe tonă prevăzută la articolul 5 alineatul (1) primul paragraf litera (b) din Regulamentul (CE) nr. 1249/96 nu se mai justifică până la restabilirea taxelor vamale la import.
(4)
După publicarea Regulamentului (CE) nr. 1/2008, această garanție suplimentară a fost totuși constituită de către anumiți operatori. Pentru a limita constrângerile financiare cu care se confruntă, în consecință, acești operatori, ar trebui prevăzută eliberarea imediată a garanției menționate.
(5)
Prin urmare, ar trebui acordată, în consecință, o derogare de la Regulamentul (CE) nr. 1249/96.
(6)
Pentru a evita ca operatorii să continue constituirea de garanții suplimentare și având în vedere necesitatea eliberării în cel mai scurt timp posibil a garanțiilor constituite după 4 ianuarie 2008, prezentul regulament ar trebui să se aplice imediat.
(7)
Măsurile prevăzute în prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
(1) Prin derogare de la articolul 5 alineatul (1) primul paragraf litera (b) din Regulamentul (CE) nr. 1249/96, nu se impune constituirea garanției suplimentare prevăzute de dispoziția menționată în perioada de suspendare a taxelor vamale la importul anumitor cereale, stabilită prin Regulamentul (CE) nr. 1/2008.
(2) Garanțiile suplimentare prevăzute la alineatul (1), care au fost constituite după 4 ianuarie 2008, se eliberează imediat.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 martie 2008.